Er De Konservative rykket tættere på venstrefløjen på miljøområdet? Hvor meget bør vi lægge i flirten mellem Socialdemokratiet og Dansk Folkeparti? Hvem har faktisk flyttet sig mest, når det gælder alt fra skole og skat til den allestedsnærværende udlændingepolitik?

Spørgsmålene er mange, men svarene få. Og ofte fylder spekulationer og retorik meget i den politiske dækning.

Vi har gjort noget andet. På baggrund af omfattende datamateriale er vi dykket ned i, hvad partierne faktisk har stemt de seneste 13 år. Resultaterne er tankevækkende.

Man kan se på det sådan her: Når det bliver tid til valgkamp, plejer de fleste medier at bringe tabeller, der viser, hvad partierne siger, de vil på de forskellige politiske områder. Det følgende er en illustration, der viser, hvordan de rent faktisk har stemt på de forskellige politiske områder.